Regionsudvalgets udtalelse om "Det lokale og regionale aspekt i forbindelse med området med frihed, sikkerhed og retfærdighed"

(2004/C 73/08)

REGIONSUDVALGET HAR -

under henvisning til præsidiets beslutning af 1. juli 2003 om i henhold til EF-traktatens artikel 265, stk. 5, at pålægge Underudvalget for Konstitutionelle Anliggender og Styreformer i EU at udarbejde udtalelse om det lokale og regionale aspekt i forbindelse med området med frihed, sikkerhed og retfærdighed,

under henvisning til konklusionerne fra Det Europæiske Råds møder i Tammerfors, Laeken, Sevilla og Thessaloniki,

under henvisning til meddelelse fra Kommissionen til Rådet og Europa-Parlamentet: Halvårlig ajourføring af resultattavlen vedrørende fremskridt hen imod oprettelsen af et område med "frihed, sikkerhed, retfærdighed" i EU (første halvår 2003), (KOM(2003) 291 endelig af 22. maj 2003),

under henvisning til meddelelse fra Kommissionen til Rådet og Europa-Parlamentet: Halvårlig ajourføring af resultattavlen vedrørende fremskridt hen imod oprettelse af et område med "frihed, sikkerhed, retfærdighed" i EU (andet halvår 2002) (KOM(2002) 738 endelig af 16. december 2002),

under henvisning til Europa-Parlamentets beslutning om fremskridt med etablering af et område med frihed, sikkerhed og retfærdighed i 2002 (ordfører: Baroness Sarah Ludford) (B5-0193/2003),

under henvisning til Det Europæiske Konvents udkast til traktat om indførelse af en forfatning for Europa (CONV 850/03), navnlig afsnittene vedrørende: Forankring af området med frihed, sikkerhed og retfærdighed i første del (artikel 41) og i tredje 55del (artikel 158-178),

under henvisning til Regionsudvalgets udtalelser om lovforslag i forbindelse med området med frihed, sikkerhed, retfærdighed, navnlig om indvandring og integration af tredjelandsstatsborgere samt deres stilling,

under henvisning til forslag til Regionsudvalgets udtalelse (CdR 61/2003 rev. 2), der blev vedtaget den 26. september 2003 af Underudvalget for Konstitutionelle Anliggender og Styreformer i EU, ordfører: Peter Winter, Landrat i Saarlouis (DE/PSE),

under henvisning til de debatter, der fandt sted i Regionsudvalgets Underudvalg for Konstitutionelle Anliggender og Styreformer i EU på seminaret om "Det lokale og regionale aspekt i forbindelse med området med frihed, sikkerhed og retfærdighed", som blev afholdt den 7. november 2003 i Caserta (I). Under debatterne understregedes behovet for at styrke komplementariteten mellem de forskellige forvaltningsniveauer og udvikle et interinstitutionelt samarbejde på europæisk plan -

på sin 52. plenarforsamling den 19. og 20. november 2003 (mødet den 20. november) vedtaget følgende udtalelse.

1. Regionsudvalgets synspunkter

Regionsudvalget

1.1. gør opmærksom på, at det allerede har afgivet udtalelser om Kommissionens forskellige forslag til lovgivning på området, navnlig om indvandring og integration af tredjelandsstatsborgere og deres stilling,

1.2. finder det derudover, i betragtning af den store betydning, der må tillægges det lovgivningsprogram omfattende både retlige og operative foranstaltninger til realisering af et område med frihed, sikkerhed og retfærdighed, som Det Europæiske Råd vedtog i Tammerfors (oktober 1999) og fulgte op på med beslutninger på Det Europæiske Råds møder i Laeken (december 2001), Sevilla (juni 2002) og Thessaloniki (juli 2003),

1.3. og under hensyntagen til konventets udkast til en kommende forfatning for Europa, nødvendigt at udarbejde en udtalelse om området med frihed, sikkerhed og retfærdighed og om Tammerfors-processen som helhed,

1.4. gør opmærksom på, at der i denne udtalelse fokuseres på selve realiseringen af området med frihed, sikkerhed og retfærdighed, og navnlig områderne "forebyggelse og bekæmpelse af kriminalitet" og "social og økonomisk integration af tredjelandsstatsborgeres pårørende, der opholder sig legalt i EU", idet de lovgivningsmæssige instrumenter for området med frihed, sikkerhed og retfærdighed er ved at være på plads,

1.5. og konstaterer i den forbindelse, at også de institutionelle synspunkter vil blive behandlet i denne udtalelse, da konventets udkast ikke tager hensyn til den kompetencefordeling mellem det nationale og de subnationale niveauer, man har i flere medlemsstater.

2. Regionsudvalgets henstillinger

Regionsudvalget

2.1. konstaterer, at politikken vedrørende realisering af et område med frihed, sikkerhed og retfærdighed er af stor betydning for såvel borgerne som for de regionale og kommunale myndigheder og henviser i den forbindelse til de nedenfor citerede konklusioner fra Det Europæiske Råd i Tammerfors, hvori hensynet til borgerne klart kommer til udtryk. "Den Europæiske Union har allerede givet sine borgere de vigtigste bestanddele af et fælles område med velstand og fred: det indre marked, Den Økonomiske og Monetære Union og evnen til at tage globale politiske og økonomiske udfordringer op. Med Amsterdam-traktaten ligger udfordringen nu i at sikre, at frihed, herunder retten til at færdes frit inden for hele EU, kan nydes under forhold med sikkerhed og retfærdighed, der gælder for alle. Det er et projekt, der tager hensyn til de bekymringer, borgerne ofte giver udtryk for, og som har direkte indflydelse på dagligdagen"(1). "Området med frihed, sikkerhed og retfærdighed bør bygge på principperne om åbenhed og demokratisk kontrol. Vi må udvikle en åben dialog med det civile samfund om målet med og principperne for et sådant område for at styrke borgernes accept og opbakning. For at bevare tilliden til myndighederne bør der udformes fælles standarder for myndighedernes integritet"(2),

2.2. bekræfter denne opfattelse og konstaterer, at EU's borgere med rette kan forvente, at EU gør noget for at bekæmpe den trussel mod deres frihed og forfatningsmæssige rettigheder, som alvorlig kriminalitet udgør. Der er behov for fælles anstrengelser, hvis man vil forebygge og bekæmpe EU-omfattende kriminalitet og kriminelle organisationer. Der bør træffes forberedelser med henblik på tilvejebringelse af fælles politimæssige og retlige ressourcer, så det sikres, at lovovertrædere ikke kan skjule sig eller få udbytte af kriminelle handlinger i EU,

2.3. henviser i denne forbindelse til det vertikale aspekt af området med frihed, sikkerhed og retfærdighed, dvs. de forskellige delbetingelser der er bestemmende for virkeliggørelsen af dette område, såsom nærheden til borgerne og de regionale og lokale myndigheders beføjelser; henleder opmærksomheden på det nødvendige i at styrke den daglige sikkerhed inden for EU for EU's borgere, navnlig i byområderne,

2.4. minder om, at

- det i flere medlemsstater er de decentrale myndigheder, der på området for retlige, politimæssige og indre anliggender har ansvaret for såvel lovgivningen som dens gennemførelse,

- at kommunerne har ansvaret for risikobekæmpelse, alt efter kompetencefordelingen i det pågældende land, enten som led i deres selvstyrebeføjelser, når det gælder den lokale orden og sikkerhed, eller fordi de varetager disse opgaver for staten,

- de regionale og lokale myndigheder står for en lang række almennyttige tjenesteydelser, der virker kriminalpræventivt, og som bidrager til såvel social som økonomisk integration,

2.5. minder desuden om, at området med frihed, sikkerhed og retfærdighed ikke gennemføres i et abstrakt rum, men midt i en konkret virkelighed, der kan være kendetegnet af stærk koncentration af tredjelandsstatsborgere, social og økonomisk udstødelse og marginalisering, kriminalitet over gennemsnittet og beliggenhed ved ydre og indre grænser, ligesom den sociale, kulturelle og økonomiske udvikling i de pågældende områder ofte er stærkt hæmmet, hvorfor disse områder må yde en betydelig ekstra administrativ og finansiel indsats,

2.6. forventer, at også EU respekterer de lokale og regionale myndigheders beføjelser og samarbejder med de kompetente instanser i alle spørgsmål, som relaterer hertil,

2.7. påpeger de særlige problemer for regioner og kommuner ved ansøgerlandenes ydre grænser, der inden længe må påtage sig vigtige opgaver til sikring af EU's ydre grænser,

2.8. konstaterer desuden, at et højt sikkerhedsniveau ved den nuværende Unions indre og ydre grænser og ved grænserne til de kommende medlemsstater kræver en særlig indsats,

2.9. pointerer, at netop beskyttelsen af friheden og beskyttelsen mod kriminalitet opfylder elementære menneskelige behov. Derfor vil en indsats på disse områder i særlig grad få EU-borgerne til at indse nytten af det europæiske samarbejde. Det påhviler ofte de regionale og lokale myndigheder at stå som garanter for den indre sikkerhed,

2.10. opfordrer i denne forbindelse til, at der med grænseoverskridende samarbejde træffes foranstaltninger vedrørende opretholdelse af sikkerhedsniveauet (fremme af flersprogethed, åbning af grænseovergange og samarbejde mellem lokale politimyndigheder, erhvervskamre og almene uddannelser og erhvervsuddannelser samt på ungdomsområdet),

2.11. opfordrer til, at der på det kompetente niveau i de enkelte medlemsstater sørges for, at regionale og lokale myndigheder og andre offentlige instanser i grænseregionerne får mulighed for at indgå samarbejdsaftaler.

Gennemførelse af Tammerfors-programmet

2.12. Området med frihed, sikkerhed og retfærdighed bør bygge på principperne om åbenhed og demokratisk kontrol. Vi må udvikle en åben dialog med det civile samfund om målet med og principperne for et sådant område for at styrke borgernes accept og opbakning,

2.13. deler derfor den opfattelse, som Europa-Parlamentet har givet udtryk for, nemlig at demokratisk ansvarlighed netop i forbindelse med et følsomt politikområde som området med frihed, sikkerhed og retfærdighed er helt nødvendig,

2.14. noterer sig med tilfredshed, at Kommissionen i resultattavlen for første halvår 2003 konstaterer, at det til dels er lykkedes at indhente forsinkelserne i forbindelse med gennemførelsen af Tammerfors-programmet, og at det græske og det italienske formandskab har prioriteret overholdelse af tidsplanen højt,

2.15. tager desuden med bekymring til efterretning, at Kommissionen i evalueringen af gennemførelsen Tammerfors-programmet giver udtryk for, at der er fare for, at det endelige resultat af de vedtagne instrumenter ikke lever op til ambitionerne fra Tammerfors, og at der i forbindelse med en række lovgivningsprojekter føres en politik, der bygger på den laveste fællesnævner, så der dårligt kan påvises fordele ved den fælleseuropæisk optræden,

2.16. kræver, at man efter afslutningen på det arbejde, som blev igangsat efter beslutning på topmødet i Tammerfors med henblik på etablering af et område med frihed, sikkerhed og retfærdighed, fremlægger et nyt program (Tammerfors II) med sigte på videreførelse af den fælles kamp mod kriminalitet og terrorisme,

2.17. kræver, at der - for så vidt det er af betydning i det konkrete tilfælde - i forbindelse med lovgivningsprojekter i tilknytning til området med frihed, sikkerhed og retfærdighed og i forbindelse med udarbejdelse af operative foranstaltninger tages hensyn til

- konsekvenserne, dvs. effektivitet, gennemførlighed og omkostninger,

- subsidiaritet,

- afprøvning af muligheden for at forebygge eventuelle problemer,

- forhold og betingelser, der følger af særlige regionale og lokale institutionelle omstændigheder,

- information, koordination og evaluering.

Operationelle gennemførelsesforanstaltninger for området med frihed, sikkerhed og retfærdighed

2.18. bifalder konklusionerne fra Det Europæiske Råds samling i Thessaloniki, hvor man ikke kun insisterede på, at Tammerfors-programmet skal afsluttes inden for fristen (maj 2004), især på området asyl og indvandring, men også berørte spørgsmålet om de fællesskabsmidler, der er nødvendige for at virkeliggøre området med frihed, sikkerhed og retfærdighed, og byrdefordelingsmekanismer i forbindelse med politikken for integration af statsborgere fra tredjelande, der opholder sig legalt i EU,

2.19. er specielt glad for, at det synes muligt at skabe de finansielle forudsætninger for virkeliggørelsen af området med frihed, sikkerhed og retfærdighed for så vidt angår integrationsforanstaltninger, som er et meget vigtigt delområde for det lokale og regionale niveau,

2.20. hilser velkommen, at der gennemføres pilotprojekter for integration af statborgere i tredjelande, og håber, at der herigennem indhøstes alment anvendelige erfaringer med hensyn til nyttige metoder, ikke mindst på lokalt/regionalt niveau, der i givet fald kan gøres tilgængelige i form af rapporter eller vejledninger,

2.21. foreslår supplerende undersøgelser vedrørende forudsætningerne for og redskaber til at samordne politikker på europæisk, kommunalt og regionalt niveau (f.eks. i form af "case studies"),

2.22. noterer sig med tilfredshed, at det er hensigten at lade Den Europæiske Flygtningefond fortsætte efter 2004 og at tilføre den flere midler, eftersom 15 % af dens midler anvendes til projekter på lokalt og regionalt niveau,

2.23. noterer sig med interesse, at Kommissionens tjenestegrene for tiden undersøger, om strukturfondene, herunder fællesskabsinitiativerne URBAN og INTERREG, skal kunne anvendes til at understøtte og udvikle instrumenter til virkeliggørelse af området med frihed, sikkerhed og retfærdighed i lokale og regionale brændpunkter,

2.24. tilskynder - med henblik på en passende dimensionering af EU-strukturpolitikkens foranstaltninger - til at anvende indikatorer som "situationen ved EU's indre og ydre grænser - tiltrædelseslande" og "indvandringsområder",

2.25. bifalder Kommissionens intention om allerede i år at udsende en meddelelse om kriminalitetsforebyggelse, der skal danne grundlag for EU's nøgleforanstaltninger på området.

De lokale og regionale myndigheders og Regionsudvalgets medvirken til virkeliggørelsen af området med frihed, sikkerhed og retfærdighed

2.26. kræver, at repræsentanter for de lokale og regionale myndigheder får sæde i udvalg for eksisterende og fremtidige programmer, der beskæftiger sig med erfaringsudveksling inden for området med frihed, sikkerhed og retfærdighed,

2.27. konstaterer, at man, da Fællesskabet med Maastricht- og Amsterdamtraktaten indførte politikken til etablering af et område med frihed, sikkerhed og retfærdighed, undlod at tage tilstrækkeligt hensyn til regionernes og kommunernes og deres europæiske organ, Regionsudvalgets medvirken; gør i den forbindelse opmærksom på, at det i adskillige medlemsstater ikke er de centrale statslige myndigheder, men regionerne, der har ansvaret for retlige og indre anliggender, hvorfor de også skal inddrages i udarbejdelsen af lovgivningsmæssige og operative foranstaltninger til realisering af området med frihed, sikkerhed og retfærdighed,

2.28. kræver derfor, at tekstforslagene til forfatning indrettes herefter; forlanger i den forbindelse, at de ændringsforslag, som Regionsudvalgets observatørgruppe har forelagt konventet, navnlig til artiklerne

- Forfatningens første del

- artikel 41 [gennemførelse af området med frihed, sikkerhed og retfærdighed]

- Forfatningens tredje del

- artikel 160 [de nationale parlamenters rolle]

- artikel 161 [evalueringsmekanismer]

- artikel 162 [operationelt samarbejde]

- artikel 164 [samarbejde mellem de kompetente tjenester i medlemsstaterne]

- artikel 283 [domstolskontrol]

- artikel 167 [asyl]

- artikel 170 [samarbejde om civilretlige spørgsmål]

- artikel 171 [samarbejde i kriminalsager]

- artikel 173 [kriminalitetsforebyggelse]

- artikel 177 [Europol]

tages til følge, idet de tager hensyn til kompetenceforholdene i flere medlemsstater,

2.29. kræver at blive inddraget i lovgivnings- og udvalgsarbejdet i forbindelse med gennemførelsen af området med frihed, sikkerhed og retfærdighed.

Bruxelles, den 20. november 2003.

Albert Bore

Formand for

Regionsudvalget

(1) Konklusioner fra Det Europæiske Råd i Tammerfors, 15. og 16. oktober 1999: Hen imod en union med frihed, sikkerhed og retfærdighed, punkt 2.

(2) Konklusioner fra Det Europæiske Råd i Tammerfors, 15. og 16. oktober 1999: Hen imod en union med frihed, sikkerhed og retfærdighed, punkt 7.